HENNOPS NUUSBRIEF: 25 April 2019
Ek het die naweek in een van my seun se boeke die mooiste verhaal gelees, en ek deel dit graag met julle. In hierdie tyd waartydens ons Jesus se offer aan die kruis gedenk, was dit nogal vir my baie spesiaal.
Daar was 'n klein seuntjie vir wie sy ma-hulle elke aand uit die Bybel gelees het, en vir hom van Jesus vertel het. Hy het dikwels gesê dat hy graag vir God sou wou ontmoet. Sy ma pak toe vir hom 'n tassie met Tinkies en sappies in vir sy ekskursie op hierdie reis wat hy na die parkie onderneem het om vir God te ontmoet.
Hy stap by die parkie in, en gaan sit op 'n bankie. Daar sit 'n bejaarde vrou langs hom op die bankie. Hy vat 'n slukkie van sy vrugtesappie. Hy besluit toe om vir die ou vrou langs hom die Tinkie te gee. Sy aanvaar dit met 'n glimlag. Haar glimlag was vir hom so mooi, dat hy besef het dat hy dit graag weer wil sien. Hy gee haar toe 'n slukkie van sy vrugtesap.
Toe glimlag sy weer. Die hele middag het hulle geëet en geglimlag, maar nooit 'n dooie woord gesê nie. Toe dit skemer word, staan die seuntjie op, gee vir die tannie 'n drukkie, en sy glimlag weer vir hom.
Toe die seuntjie by sy huis instap, was sy ma aangenaam verras oor die groot glimlag op sy gesig. "Wat het jy vandag gedoen wat jou so gelukkig gemaak het?", vra sy ma.
Sy antwoord was: "Ek het saam met God geëet", en voor sy ma 'n woord kon uitkry, sê hy verder: "Sy het die mooiste glimlag in die hele wêreld."
Intussen het die ou tante by haar huis aangekom. Haar seun was verstom oor die vreugde op haar gesig, en hy vra "Ma. wat het vandag hierdie vreugde veroorsaak?"
"Ek het in die parkie saam met God Tinkies geëet", sê sy ma. Voordat haar seun enigiets kon uitkry, gaan sy voort: "Jy weet, Hy is baie jonger as wat ek verwag het."
Richard A Schmidt het geskryf: "God is less interested, I suspect, in our acts of obedience than in the pleasure of our company." Dit beteken dat al die mooi en edel dinge wat ek doen, in Sy Naam, nie soveel waarde het as die tye wat ek en Hy in mekaar se geselskap is nie. So is dit ook met mense.
Die Amerikaners – in my opinie waarskynlik die mees oppervlakkige en "vlak" nasie in die wêreld – het 'n gewilde sêding: hulle praat van ouers en kinders wat "Quality time" saam moet spandeer. Vir daai uur of twee wat jy elke dag saam met jou kind spandeer, moet jy soveel as moontlik aktiwiteite inbou. So vind julle mekaar. So sorg jy dat jou kind nie eendag vir jou verkwalik omdat jy so hard gewerk het en so min by die huis was nie. Aldus hulle.
Ek, daarenteen, glo aan "Quantity time". Soveel as moontlik tyd saam met jou geliefdes. Al doen julle niks. Al sê julle niks. Net deur in mekaar se teenwoordigheid wees, bou julle die verhouding. Saam om 'n etenstafel. Saam Bybel lees en bid. Saam 'n TV-storie kyk in die sitkamer. Saam by die Wimpy ontbyt eet.
Mini-Hokkie Kliniek en Afrigterkursus Gr 3: 9:00 – 12:00
Maandag: 29 April
Dinsdag: 30 April
Mini-Hokkie oefening begin
Woensdag: 1 Mei
Krieketproewe: 0/11: 14:00 – 15:15 0/12 en 0/13: 15:30 – 17:30
Ek het as die lig na die wêreld toe gekom, sodat die wat in My glo, nie in die duisternis sou bly nie.
En odat ons Sy kinders is, het God die Gees van Sy Seun in ons harte gestuur.
Laat julle lewe steeds deur die Gees van God beheers word, dan sal julle nooit swig voor begeertes van julle sondige natuur nie.